Stephanus de Velde

Stephanus de Velde (surnud 1428 või 1438) oli keskaegne Tartu vaimulik (vikaar), kelle hauaplaat leiti 2008. aastal Tartu toomkirikust.

Stephanus de Velde kohta pole seni teada rohkem infot kui ainult see, mida saab tuletada tema hauaplaadilt. See leiti 2008. aastal Tartu toomkirikus toimunud arheoloogiliste väljakaevamiste käigus, mille viisid läbi Heiki Valk ja Martin Malve. Plaadil puudus vasakpoolne ülemine nurk, kuid enamik sellest oli suhteliselt hästi säilinud. Esialgu dateeriti hauaplaat 15. sajandisse või 16. sajandi algusse.Martin Malve & Heiki Valk, "Archaeological Excavations in Tartu Cathedral", in: Arheoloogilised välitööd Eestis = Archeological fieldwork in Estonia, 2008, lk 141–150, siin lk 145–147. 

Kunstiajaloolane Anu Mänd avastas, et hauaplaadil on kujutatud Tartu vikaari, õpetatud meest, magister (või isand) Stephanus de Veldet, kuna hauaplaati ümbritsenud kaherealise teksti välimine rida kõlab järgmiselt: "[---]<x>x octo u[---]tis a na/talicio d[omi]ni felice notis vir sapiens d[omi]n[u]s stephan[us] de velde votus / atq[ue] vicari[us] hic defu[n]ct[us] hic est [---] natus / cu[m] steph[an]i [---] fine(?) [---]"Anu Mänd, "Vicarius, canonicus et episcopus: Three Late Medieval Grave Slabs from Tartu and Tallinn", Baltic Journal of Art History, 7, lk 11−30, siin lk 14. Teksti säilinud osa lõpp viitab sellele, et keegi võidi matta Stephanusega ühte hauda.Mänd, "Vicarius, canonicus et episcopus", lk 17.  

Hauaplaadil kujutatud mehe rõivastuse, näo kujutusviisi ning plaadi üldise kujutusviisi järgi võib plaadi suhteliselt suure tõenäosusega dateerida 15. sajandi I poolde ning et teksti säilinud osa algab pooliku aastaarvuga (xx octo ehk võimalikud kombinatsioonid oleksid 28, 38, 78 ja 88), siis tõenäoliselt suri Velde kas 1428. või 1438. aastal.Mänd, "Vicarius, canonicus et episcopus", lk 14. Hauaplaat on valmistatud Lasnamäe paest.Mänd, "Vicarius, canonicus et episcopus", lk 18.  

Velde-nimelisi isikuid pole keskaegselt Liivimaalt väga palju teada, kuid näiteks 14. sajandil oli Tartu piiskopiks Heinrich I Velde ning samast ajast on pärit ka samanimeline toomhärra. Velde-nimelisi isikuid leidub ka Tallinna, Riia ja Lübecki allikates. 

Viited

Kategooria:Tartu stifti inimesed
Kategooria:Surnud 15. sajandil